“लेकिन बैरागीजी! आज सुबह अखबार देखा तो अपने पर घिरना (घृणा) आ गई। पेट्रोल अस्सी रुपया लीटर पार कर गया! इस पेट्रोल को लेकर हमने मनमोहन सरकार को कितनी गालियाँ दीं! कितनी खिल्ली उड़ाई! कोई गिनती नहीं। पूरी दुनिया के भाव दिखा कर हम कहते थे कि हमें सारी दुनिया में सबसे मँहगा पेट्रोल खरीदना पड़ रहा है। तब हमने मँहगाई का खूब विरोध किया। हमारे बड़-बड़ेे नेता पेट्रोल और गैस की बढ़ती कीमतों के विरोध में धरने पर बैठे। मोदी सरकार बनी तो लगा था कि मँहगाई के खात्मे की शुरुआत पेट्रोल की कीमतें कम होने से होगी। लेकिन एकदम उल्टा हो गया। कच्चे तेल के भाव जैसे-जैसे कम हों, अपने यहाँ पेट्रोल की कीमत वैसे-वैसे बढ़ने लगी। मैंने पार्टीवालों से कहा कि यह गलत है। इसका विरोध करो। जिसका बाप एक, उसकी बात एक। सबने मेरी बात का एक ही जवाब दिया - ‘अपन ऐसा नहीं कर सकते। अपनी पार्टी की सरकार है।’ फिर मैंने एक के बाद एक वो सारी बातें गिनवाईं जिन पर मोदीजी ने पलटियाँ खाईं। लेकिन किसी ने मेरी नहीं सुनी।